정조 21년
丁巳十月十一日辰時上御熙政堂專經文臣殿講輪對官次對同爲入侍時行都承旨洪明浩行左承旨李晩秀行右承旨申耆左副承旨金載翼右副承旨金勉柱同副承旨李溏假注書吳泰曾呂東植記注官金良倜記事官承膺祚檢校待敎沈象奎李存秀以次進伏訖上曰今日西班擧行甚爲駭然輦儀輩雖曰卑微其習於儀文節次則最優於朝紳之中且趨走於殿庭之班於渠亦已猥濫則焉敢若是乎仍命書榻敎曰當該贊儀拿處下吏令攸司科治上曰試官率諸文臣行禮可也引儀唱試官以下行禮右議政李秉模右參贊沈煥之鰲恩君李敬一刑曹參議李義綱行副護軍李尙度李儒慶兪漢寧以次入就拜位行禮訖陞殿上曰考講當分所爲之試官加差可也仍命書榻敎曰大護軍李秉鼎禮曹判書李時秀吏曹參判徐邁修試官加差下又敎曰注書亦以鑄字所入來文臣加差講畢後減下可也泰曾承命出傳與前假注書曺錫中洪奭周任俊常偕入進伏上曰備堂及輪對官入來可也泰曾承命出傳與兼戶曹判書金華鎭行工曹判書鄭民始判中樞府事金文淳行上護軍金持默禮曹判書李時秀漢城判尹趙心泰刑曹判書趙尙鎭行護軍徐有大李書九漢城右尹李益運事變假注書宋應圭偕入進伏上曰輪對官則立於庭下其中有所懷人外皆爲出去而如貢物衙門等處不可以無所懷出去矣秉模曰雨後日氣頗好聖體若何寢睡水剌之節亦何如上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰次對爲之秉模曰卽見平安監司朴宗甲報本司辭緣則枚擧宣川府使趙𡹘陽德縣監李海昇牒呈以爲宣川則應分爲三萬六千七十石零還戶爲三千六百五十戶以其分條排比於還戶每戶多則十二三石小則九石而雖稍登之歲難於準納況値災年則其將如何還穀中限五千石以詳定價三兩式特許發賣移貿於穀小邑陽德則應分爲二萬二千三百石零民戶不過二千餘戶以其應分較諸民戶每戶當分小不下十餘石之多趁不釐正勢難支吾移轉與換貿間限五千石特許減數而本道穡事昨年旣已豐登今歲幸又免歉諸邑各穀別無優劣價本不至迥異此等之歲移貿之政少無難便之端爲辭矣還穀移貿係是重政而不以狀聞只報本司未免不審該道臣推考原報狀所當還爲下送而移貿有難失時兩邑民弊不可不念特令依所報施行而移貿之弊專在於作錢邑則名以詳定折價而加數收捧作穀邑則三兩之價本自不厚而又爲吏鄕之減給作錢邑作穀邑俱受其弊故日前嶺伯移貿狀啓判付內飭敎截嚴無論此道彼道敢不一倍警惕而近來守令恣行法外之事若無別般嚴束之道難保其不踵舊習方便移貿之策臣亦講究筵退後措辭行會畢移貿後邑名穀數及擧行形止條列登聞之意分付何如上曰依爲之出擧條秉模曰三軍門貿米實緣事勢之不得不然而都下素多浮浪子弟因緣吏校受出本價盡歸花消之資畢竟收殺多及於親族及不干之人內而中村外而江民偏受其苦外邑隣族之徵尙且痛禁況於都民乎旣往姑勿論今年兩南保米多有代錢之處明年各營門貿米之數似必夥然預爲出擧條嚴飭萬一有如前之弊則沒數徵捧於該吏校與懸保者無得侵徵於親族及不干之人如是申飭之後有所及聞該將臣隨現論責何如上曰依爲之出擧條上敎耆曰江華留守狀啓承宣持入乎耆曰持入矣上曰此等狀啓政院豈可捧入乎近來凡係紀綱邊全無可觀雖以日前畿伯事言之循例狀聞亦豈成說乎秉模曰畿伯事誠甚駭然矣上曰守宰之貪墨者雖用當律不足惜況莫重關係乎大抵修道之謂敎而朱子釋之以禮樂刑政則刑者所以弼敎也此等處不可不齊之以刑不謹之道臣一人先爲重繩然後庶無如是之弊矣予於昨夜取見乙卯春綸音而思之則有司之臣姑無論予若擇人而任之則豈若是不能體予恤民之心至有筵臣陳達之擧乎整理穀之本意出於廣惠旣不能家家而醉飽之故欲以是爲均施之政今乃若是相反予則以爲不可看作尋常而卿等以下無一開口若非二提學則予孰從而聞之乎當初只以二萬兩均分於八道三都則一邑之所支受必不過多而如是爲弊者必有所憑藉此穀私自營販之故也民之愚矣安知此穀之有定數乎秉模曰憑公營私豈無其人而雖或吏奸之不察此亦守令之罪也上曰其所査覈之道亦不可尋常爲之諸道狀啓一時來到之意知委爲可而畿營狀啓亦待他道同入可也秉模曰若欲詳査則不可不緩其期限距今五十日以來月晦間爲定卽當星火行會而此事至爲嚴急雖於限內亦隨到隨入似好矣上曰此亦未爲不可矣秉模曰二提學所聞之事諸臣豈敢曰不知而無論大小一不登徹誠甚可駭矣古語云肉食者無謀自古爲國言事有懷必陳者未必皆受國厚恩之人而多出於疎逖之中如臣者固可謂之肉食矣歷數朝紳偏被恩造亦殆無如臣者而其所無用乃反如是其實則不明於利害分數故也蓋利於國而後家可以保矣忠於君而後身可以保矣此乃目前至近之事而近日則含默成風言路不開其所悶然不可勝言如臣無狀亟賜斥退求得忠直老成之人而任之則必有致治之道而誠不知何以則爲好矣上曰封裹當於明日爲之乎秉模曰然矣上敎秉模曰卿則就座先出講章左副右副則爲分所承旨可也民始曰本廳需用將有不敷之慮均廳貸去穀物自京廳無推還之道欲以均廳句管別均米外授換用而貢人輩皆不願米或有願受太者若以別均米二萬石換常賑太出給貢人移納貢米則在本廳有補用之道在賑廳以太換米有益無害且待太豐以米作太尤爲容易可爲兩便之道以此問議于大臣則大臣亦以爲便依此擧行何如上曰依爲之出擧條祖源曰禁御兩營騎士有從自願移屬於禁旅之敎故問於渠輩則自願者多矣其後更聞事情則還有不願之端云且禁旅戎政之莫重者也不取才而移屬亦恐非設禁旅之本意此一款今姑置之何如上曰禁將及前御將詳陳本事可也有大曰騎士之當屬禁旅者以薦抄出而捧其自願則可至六七十人矣其後詳聞事情則果皆不願云矣上曰其所不願緣何而然耶有大曰當初抄出之時兩營大將及禁軍別將來會北營招致騎士諭之以若於移屬之後或有軍馬之不良戎裝之不備及門地之不當者則其所嚴治在所不已云云矣其後果有不願之事而雖或不願若自兵曹次次陞付而其或不稱者隨現除汰則亦無至今不移屬之理矣心泰曰渠輩以軍馬戎裝嚴飭之故畏怯而然矣上曰騎士輩所爲誠爲逾濫矣移屬成冊至於登徹則焉敢若是乎此等處宜有各別嚴治之道矣須於今日內以加出口傳付之可也仍敎有大曰卿與兵判及前御將相議爲之而此後則勿復以禁旅事更爲煩稟可也書九曰丙申以後穀摠書入事前有下敎故取考本司文書則頗不詳備只有京司句管之數而其他外衙門穀摠及諸道會外穀皆無所錄故穀摠都數無以詳知矣上曰向欲見華城穀摠而備局亦無所載者云其爲疎略類如是矣先以京司句管錄入可也書九曰分留案所載亦多漏落矣上曰分留案釐正今至幾何書九曰大綱凡例則略有所定矣上敎時秀曰田賦考時起實摠中當年災及雜頉竝皆計除故不便於考閱矣時秀曰題目各異故不能逐段該括當更加釐改矣上曰嶺南之壬子災結還起於癸丑多有白徵之弊矣近聞漸爲充數云然否秉模曰然矣民始曰被災之數各自其邑互相給代則必有次次充數之望而若通一道給代則以嶺南幅員之大似無所難矣上曰刑議新經南邑倅似必詳知矣義綱曰百徵之弊初果或有而所謂被災處未必皆是永陳而不但此邑爲然他邑亦皆一例矣給代之政臣亦爲之而未及盡充矣其後新倅因以爲充數云矣民始曰大凡水之爲災成川則雖或爲永災而覆沙則只爲當年災而已嶺南災近萬結之多者未必皆是成川而其覆沙處則明年還起之時亦皆歸於隱漏故永災之多蓋以此也華鎭曰此不獨吏鄕之舞弄而已道內班戶之有田土者雖當起墾之歲亦依災頉時卜數故永災之多亦由於此矣秉模曰嶺南被災之時湖南之災僅爲八百結則嶺南九千結之多恐無是理而還起之時又皆勒還云者亦非事理之可信者矣時秀曰今則似優於還充矣華鎭曰永災與否若欲釐正則改量之法似得其詳而此則恐有生弊之端若使道臣嚴明行關詳細成冊其所陳起一一査櫛則豈有不知之理乎臣於待罪嶺邑時亦嘗以此得實效矣義綱曰若自營門嚴關査櫛則似無此弊矣益運曰臣之待罪嶺南時道臣亦行關査櫛雖至屢十年以來起墾者竝爲査出以充災結之數伊時榮川禮安等邑多有頉給者皆以他邑充數矣上曰予之爲嶺民夙夜憂勤者久矣凡事須有依據着手處然後方有可爲之道此等事若自廟堂諭于道臣以除民瘼然後行勸懲黜陟之政則其所以利於民國者豈不誠大矣乎査陳之政誠爲好矣而有難準限於一年之內磨以歲月漸次爲之則無白徵之弊而有充數之效矣民事不可斯須弛心者也夙宵念念一心不忘則必有實惠之下究矣向來左相之論改量一款也以爲任事之人苟能以損上益下爲心則必有實效矣云云予亦以爲惟在於持心之如何耳民始曰若論改量則易於生弊至於査陳則庶可有實效而亦不可以一年定限矣上曰此等事守令輩未必善爲擧行專任道臣責其成效好矣民始曰守令則有難邑邑而得人誠在道臣之能否如何耳上曰近來事每多風聲鶴唳之患此等事亦不可遽然爲之責效於時月之間須使從便徐圖以致歲計有餘則必有實效矣民始曰七十之州有難猝然充數若於每歲査得數十邑則庶有次次充去之道矣上曰道臣若過於柔善則有難辦事嶺伯果何如秉模曰剛毅邊則不足而多有所履歷矣上命書榻敎曰判義禁邊得讓許遞與未差之代前望單子入之待下批牌招察任上曰輪對官有所懷者果爲幾人晩秀曰只爲六人矣上曰輪對受點前後百餘人而有所懷者若是其少豈可成說乎仍命書榻敎曰輪對官百人中六人外皆以無所懷退去極爲駭然其中貢物衙門郞廳竝拿處上曰輪對官陞殿可也奉常判官李東植進奏職姓名上曰爾則將修圖式以入退去可也成均典籍朴潤文進奏職姓名晩秀曰奏所懷潤文曰臣待罪本職已爲七朔本館無上達之事臣六十六乙卯榜登科而至于今六十八矣科前四十餘年長在泮中其時太學生進居齋之數無定限故或是數百人居齋矣近來生進居齋永定額數故遐方應赴之人不得來到居齋自今以後廣定額數使遠方之士濟濟居齋之地恐合事宜上曰令本館稟處可也出擧條司僕僉正朴宗厚進奏職姓名晩秀曰奏所懷宗厚曰封進馬上納卽各牧通行之例而穩城端川兩邑則不爲封進只爲分養於本道各邑矣今則旣罷分養之法此兩邑自明年爲始依他例封進似好矣上曰此則不必出擧條問議於提調可也司僕判官韓大裕進奏職姓名晩秀曰奏所懷大裕曰臣以牧場事有所仰達矣上曰北亦問議于提調可也仍敎秉模曰牧場事當有別般擧行旣始之事俾有實效而郞廳輩或有不稱者汰之可也秉模曰臣亦屢爲嚴飭於判官矣掌樂僉正沈周賢進奏職姓名晩秀曰奏所懷周賢曰樂工雇立爲本院之巨弊而在前雖有如干雇立之事卽今則雇立之數居四分之三典樂升選亦將歸於雇立百弊皆從此中出自今爲始雇立一切嚴禁使自鄕上來之公賤某條支接則一年二年庶可復舊矣上曰令提擧稟處可也出擧條戶曹佐郞尹光心進奏職姓名晩秀曰奏所懷光心曰年例所用水紬白苧布所重自別而本無貢物故別爲貿用於廛人濟用監元貢中六七種則恒有贏餘在前各貢物種之隨時換作其例多矣今此紬苧名色亦以該貢有餘之數換作取用似好故有所相議於堂上而事係變通有難擅便敢此仰達矣上曰依爲之出擧條上曰二提學以試官方除禁堂出代可也仍命書榻敎曰試官沈煥之代護軍韓晩裕爲之又命書榻敎曰藥房提調沈煥之許遞上敎時秀曰外邑印信太不分明緣何而然耶時秀曰尺數則有定限而字數則多故然矣在前則只刻邑名不書牧府使等字而此亦不可遽議改例矣上曰何不深刻乎時秀曰深刻之意亦嚴飭矣上曰備堂先退考講訖命退諸臣以次退出